सुप्रिया श्रीनेत

सुप्रिया श्रीनेत किंवा सुप्रिया श्रीनाटे (जन्म:२७ ऑक्टोबर, १९७७) एक भारतीय राजकारणी आणि माजी पत्रकार आहेत,  ज्या सध्या भारतीय राष्ट्रीय काँग्रेसच्या राष्ट्रीय प्रवक्त्या म्हणून काम करतात. श्रीनेत यांनी २०१९ ची भारतीय लोकसभा निवडणूक उत्तर प्रदेश मधील महाराजगंज मतदारसंघातून लढवली आणि हरली.

श्रीनेत यांनी १८ वर्षे पत्रकार म्हणून काम केले. त्यांनी त्यांच्या करिअरची सुरुवात इंडिया टुडे मधून केली, नंतर त्या सहाय्यक संपादक म्हणून एनडीटीव्हीमध्ये रुजू झाल्या. त्यांनी सक्रिय राजकारणात प्रवेश केला तेव्हा टाइम्स ग्रुपच्या ईटी नाऊमध्ये त्या कार्यकारी संपादक म्हणून काम करत होत्या.

 प्रारंभिक जीवन 
श्रीनेत या काँग्रेसचे माजी खासदार हर्षवर्धन यांच्या कन्या आहेत. त्यांचे शिक्षण लखनौच्या लोरेटो कॉन्व्हेंटमध्ये झाले. त्यांनी दिल्ली विद्यापीठातून इतिहासात मास्टर ऑफ आर्ट्सची पदवी मिळवली.

श्रीनेत यांनी प्रिंट आणि इलेक्ट्रॉनिक मीडियामध्ये पत्रकार म्हणून १८ वर्षे काम केले. २००१ मध्ये, त्यांनी  इंडिया टुडेमध्ये एक विशेष बातमीदार म्हणून त्यांच्या कारकिर्दीला सुरुवात केली. २००४ मध्ये, त्या एनडीटीव्ही मध्ये सहाय्यक संपादक म्हणून रुजू झाली. २००८ मध्ये, त्या ईटी नाऊमध्ये मुख्य संपादक – बातम्या म्हणून रुजू झाली. त्यांना त्याच वर्षी ईटी नाऊसाठी पॉलिसी एडिटर आणि कार्यकारी संपादक म्हणून नियुक्त करण्यात आले.

२०१९ मध्ये, त्यांनी २०१९ ची भारतीय सार्वत्रिक निवडणूक लढवण्यासाठी ईटी नाऊमध्ये कार्यकारी संपादक म्हणून त्यांच्या पदाचा राजीनामा दिला. भारतीय राष्ट्रीय काँग्रेसच्या उमेदवार म्हणून त्यांनी महाराजगंज मतदारसंघात निवडणूक लढवली आणि भाजपच्या पंकज चौधरी यांच्याकडून त्यांना  पराभव पत्करावा लागला, ७२५१६ मते आणि ५.९१ % मते घेऊन तिसऱ्या क्रमांकावर आल्या. पुरेशी मते मिळवता न आल्याने त्यांची अनामत रक्कम जप्त झाली.

विशेष म्हणजे त्यांचे वडील हर्षवर्धन हे ज्या मतदारसंघातून खासदार होते त्याच मतदारसंघातून त्यांनी देखील निवडणूक लढली होती. निवडणूक आयोगाच्या उमेदवारी अर्जानुसार, त्यांची एकूण संपत्ती ८.५ कोटी आहे.

२०१९ मध्ये, त्यांची अखिल भारतीय काँग्रेस कमिटीच्या प्रवक्त्या म्हणून नियुक्ती करण्यात आली. काँग्रेसच्या प्रवक्त्या म्हणून त्या टीव्ही डिबेट्समध्ये भाग घ्यायच्या.

त्यांनी २०२२ च्या यूपी विधानसभा निवडणुकीत भारतीय राष्ट्रीय काँग्रेसची स्टार प्रचारक म्हणून भाग घेतला होता. या निवडणुकीत काँग्रेसला केवळ २% मते मिळाली.

२०२२ मध्ये, भारतीय राष्ट्रीय काँग्रेसच्या सोशल मीडिया आणि डिजिटल प्लॅटफॉर्मच्या अध्यक्षपदी श्रीनेत यांची नियुक्ती करण्यात आली.

 संदर्भ 

वर्ग:इ.स. १९७७ मधील जन्म
वर्ग:भारतीय महिला पत्रकार
वर्ग:२१व्या शतकातील भारतीय महिला राजकारणी
वर्ग:स्त्री चरित्रलेख
वर्ग:भारतीय राष्ट्रीय काँग्रेस पक्षातील राजकारणी